CELEX: 32005D0515
Language: mt
Date: 2005-07-14 00:00:00
Title: 2005/515/KE: Deċiżjoni tal-Kummissjoni ta’ l- 14 ta’ Lulju 2005 li temenda d-Deċiżjoni 2004/292/KE dwar l-applikazzjoni tas-sistema TRACES u li temenda d-Deċiżjoni 92/486/KEE (notifikata taħt dokument numru C(2005) 2663) Test b'rilevanza għaż-ŻEE.

12.12.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               245
            
         DEĊIŻJONI TAL-KUMMISSJONI
   ta’ l-14 ta’ Lulju 2005
   li temenda d-Deċiżjoni 2004/292/KE dwar l-applikazzjoni tas-sistema TRACES u li temenda d-Deċiżjoni 92/486/KEE
   (notifikata taħt dokument numru C(2005) 2663)
   (Test b'relevanza għaż-ŻEE)
   (2005/515/KE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar il-kontrolli veterinarji u żootekniċi applikabbli fl-iskambji intra-Komunitarji ta' ċerti annimali ħajjin u prodotti fil-perspettiva tat-twettiq tas-suq intern (1), u b'mod partikolari l-Artikolu 20(3) tiegħu,
   Wara li kkunsidrat id-Deċiżjoni tal-Kunsill 92/438/KEE, tat-13 ta' Lulju 1992, dwar il-kompjuterizzazzjoni tal-proċeduri veterinarji ta' importazzjoni (proġett Shift), li temenda d-Direttivi 90/675/KEE, 91/496/KEE u 91/628/KEE u d-Deċiżjoni 90/424/KEE li tirrevoka d-Deċiżjoni 88/192/KEE (2), u partikolarment l-Artikolu 12 tagħha,
   Billi:
   
               (1)
            
            
               Id-Deċiżjoni 2004/292/KE tal-Kummissjoni tat-30 ta’ Marzu 2004 dwar l-applikazzjoni tas-sistema TRACES u li temenda d-Deċiżjoni 92/486/KEE (3) tipprevedi l-integrazzjoni fis-sistema TRACES tad-dokumenti veterinarji komuni kollha għad-dħul tal-prodotti mit-30 ta’ Ġunju 2005.
            
         
               (2)
            
            
               Hemm ċertu dewmien fit-tnedija ta’ sistema offline għat-tidħil ta' data, maħsuba biex taffronta ż-żieda enormi f’dan it-tip ta’ xogħol, u fl-iżvilupp ta’ softwer konnettiv li jippermetti komunikazzjoni bejn is-sistemi nazzjonali u TRACES.
            
         
               (3)
            
            
               Se jkun meħtieġ ċertu tul ta’ żmien għat-taħriġ, min-naħa ta’ l-Istati Membri, ta’ l-aġenti tal-merkanzija sabiex ikunu jistgħu jieħdu sehem attiv fl-integrazzjoni tad-data fi TRACES.
            
         
               (4)
            
            
               Bħala konsegwenza ta’ dan, trid tiġi posposta d-data tad-Deċiżjoni 2004/292/KE li timponi l-obbligu li jiddaħħal fi TRACES kull dokument komuni tad-dħul għall-prodotti.
            
         
               (5)
            
            
               Il-miżuri pprovduti f'din id-Deċiżjoni huma f'konformità ma' l-opinjoni tal-Kumitat Permanenti għall-Katina Alimentari u s-Saħħa ta' l-Annimali.
            
         ADOTTAT DIN ID-DEĊIŻJONI
   Artikolu 1
   F'paragarafu 3 ta' l-Artikolu 1 tad-Deċiżjoni 2004/292/KE, id-data “it-30 ta' Ġunju 2005” hija mibdula bid-data “il-31 ta' Diċembru 2005”.
   Artikolu 2
   Din id-Deċiżjoni hija indirizzata lill-Istati Membri kollha.
   
      Magħmul fi Brussell, nhar l-14 ta’ Lulju 2005.
      
         
            Mill-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 224, 18.8.1990, p. 29. Direttiva kif emendata l-aħħar mid-Direttiva tal-Parlament Ewropew u tal-Kunsill 2002/33/KE (ĠU L 315, 19.11.2002, p. 14).
   
      (2)  ĠU L 243, 25.8.1992, p. 27. Deċiżjoni kif emendata l-aħħar mir-Regolament (KE) Nru 806 (ĠU L 122, 16.5.2003, p. 1).
   
      (3)  ĠU L 94, 31.3.2004, p. 63. Deċiżjoni kif emendata mid-Deċiżjoni 2005/123/KE (ĠU L 39, 11.2.2005, p. 53).